वाळपय ः आयच्या स्पर्धात्मक युगांत भुरग्याचो बापूय जावप सोंपें आसता पूण भुरग्याचो पालक जावप कठीण आसा. हे सर्तींत जे पालक देंवतात तांचें कुटुंब आनी तांच्या भुरग्यांचो फुडार पर्जळीत जातलो अशें दादा वैद्य महाविद्यालयाची प्राध्यापिका करूण राजन सातार्डेकार हांणी सांगलें.
 वाळपय सरकारी उच्च माध्यमीक विद्यालयाच्या शिक्षकांचो, शिक्षकेतर कर्मचाऱ्यांचोल आनी गुणी विद्यार्थ्यांचो भोवमान करपा खातीर आयोजीत केल्ल्या सुवाळ्यांत तीं उलयतालीं. वाळपय सिटी सभाघरांत ही कार्यावळ आयोजीत केल्ली.
 ह्या वेळार माचयेर सत्तरी पत्रकार संघाचे अध्यक्ष उदय सावंत, विद्यालयाचे प्राचार्य रियाज जमादार, पालक शिक्षक संघाचे अध्यक्ष संतोष गांवकार, विद्यालयाचे ज्येश्ठ शिक्षक रामदास नायक आनी शिक्षिका निवेदिता गांवकार हांची खास उपस्थिती आसली.
 भुरगीं आवयबापायचें अनुकरण करतात. देखून आपल्या हातांतल्यान कसलीच वायट गजाल घडची न्हय हाची जतनाय आवयबापायन घेवंक जाय. पालकांनी सतत आपल्या भुरग्यां कडेन लक्ष दवरूंक जाय. शाळेंत धाडलें की आपली जबाबदारी सोंपली अशी विचारसरणी बाळगिनासतना भुरग्यांच्या शिक्षणीक विकासा कडेन शिक्षकां वांगडाच पालकांचेंय तितलेंच योगदान आसूंक जाय अशेंय तांणी सांगलें.
 मेळटल्या संदींचो विद्यार्थ्यांनी फायदो घेवचो आनी आपली मोख गांठपाचो यत्न करचो अशें पत्रकार उदय सावंत हांणी सांगलें आनी उच्च माध्यमीक विद्यालयाचो निकाल 94 टक्के लागिल्ले खातीर तांणी शिक्षकांचें, शिक्षकेतर कर्मचाऱ्यांचें आनी पालक शिक्षक संघाचें अभिनंदन केलें.
 ह्या वेळार उलयतना पालक शिक्षक संघाचे अध्यक्ष संतोष गांवकार हांणी शाळेंतल्यो समस्या सोडोवपा खातीर पालकांनी योगदान दिवचें अशें आवाहन केलें. विद्यालयाचे प्राचार्य रियाज जमादार हांचेंय ह्या वेळार उलोवप जालें.
 सुरवातीक पारंपारीक दिवली पेटोवन कार्यावळीचें उक्तावण जालें. माचये वयल्या मानेस्तांक फुलांतुरे भेटोवन तांकां येवकार दिलो. ज्येश्ठ शिक्षक रामदास नायक हांणी शिक्षणीक उपक्रमांचो नियाळ घेतलो.
 ह्या वेळार विवीध विभागांतल्या गुणी भुरग्यांचो मानेस्तांचे हस्तुकीं भोवमान केलो. हातूंत बारावी परिक्षेंत बरे गूण मेळयिल्ल्या सिद्रा इसुफ खान, संगीता कनवर सिंग, सनीन मुस्ताक शेख, बारावी वाणिज्य फांट्यांतले मुबारक बानो मन्सूर अहमद शेख, जुवेरिया शेख, तेजस गोविंद झरेकार, बारावी विज्ञान फांट्यांतली सुरमी खान, प्रियंका पांडुरंग सांवर्डेकार, निशा गांवस, वेवसायीक विभागांतले शाबाजी पांडुरंग सावंत, ब्रायन मास्कारेन्हस, विनीत हळवळकार हांचो आसपाव आसा.
 इकरावी वर्गांतली लता जाधव, अविनाश जमादार, आफसा हमीद शेख आनी नकुल दिलीप पर्येकार हांचो मानेस्तांचे हस्तुकीं भोवमान जालो.
 रामदास नाईक, समीर गांवस, सय्यद शेख, रतीब गांवस, तराना मुल्ला, लीना नायक, निवेदिता गांवकार, दिनेश गांवस, नीता घाडी, सुवर्ण साळगांवकार, गीता गांवस, दर्शना गांवकार, प्रज्ञा मयेंकार, स्मिता गाड, अमरीन खान, नितेश बांदेकार, निर्मल कडवळकार, गजाला सय्यद, दीक्षित गांवस, विनी पुजारी, स्नेहा नायक, दीपाली सावंत राजमोहन, स्नेहप्रभा वेलींगकार, नम्रता सांगेलकंर, महानंदा शिरोडकार, महेंद्र नागवेंकार हांचो आसपाव आसा. विद्यालयाच्या कर्मचाऱ्यांचोय ह्या वेळार भोवमान केलो. हातूंत सुनिता गुरव, दिनेश महाडेश्वर, नामदेव गांवस, नम्रता सांगेलकार, महानंद शिरोडकार, उत्तम परवार, बाबलो हरवळकार, गोविंद भाटेकार, उर्मिला नेवगी, रुपाली गांवस हांचो आसपाव आसा.
 ह्या वेळार सुवर्णा साळगांवकार, स्नेहा नायक आनी निकिता देसाय हांणी मानेस्तांची वळख करून दिली. पुराय कार्यावळीचें सुत्रसंचालन लीना नायक आनी स्मिता गाड हांणी केलें. निवेदिता गांवकार हांणी इनामां वांटप सुवाळ्याचें सुत्रसंचालन केलें. दिनेश गांवस हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 